SK Úradný vestník Európskej únie L 54/21

ROZHODNUTIE DOZORNÉHO ÚRADU EZVO

č. 226/06/COL

z 19. júla 2006

o mape podporovaných oblastí a výške pomoci (Nórsko)

DOZORNÝ ÚRAD EZVO (1),

so zreteľom na Dohodu o Európskom hospodárskom priestore (2), a najmä na jej články 61 až 63 a protokol 26,

so zreteľom na Dohodu medzi štátmi EZVO o založení dozorného úradu a súdneho dvora (3), a najmä na jej článok 24,

so zreteľom na článok 1 ods. 3 časti I protokolu 3 a článku 4 ods.3 časti II protokolu 3 k dohode o dozore a súde,

so zreteľom na usmernenia orgánu (4) o uplatňovaní a výklade článkov 61 a 62 Dohody o EHP, a najmä jej kapitoly 25.B o národnej regionálnej pomoci 2007 – 2013,

keďže:

I. SKUTOČNOSTI

1. Konanie

Listom z 12. júna 2006 kráľovského ministerstva vládnej správy a reforiem, ktorý dozorný úrad prijal a zaevidoval 12. júna 2006 (prípad č: 377954), nórske orgány oznámili, podľa článku 1 ods. 3 časti I protokolu 3 k dohode o dozore a súde, novú mapu podporovaných oblastí a výšky pomoci v Nórsku, ktoré sa budú uplatňovať od 1. januára 2007 do 31. decembra 2013.

2. Súvislosti

Listom zo 6. apríla 2006 od Dozorného orgánu nórskej misii pri Európskej únii (prípad č. 369211), nórske orgány boli oboznámené, že dozorný úrad prijal nové usmernenia o národnej regionálnej pomoci na roky 2007 – 2013 vo forme novej kapitoly 25.B usmernení o štátnej pomoci.

Okrem toho dozorný úrad navrhol v súlade s článkom 1 ods. 1 časti I protokolu 3 k dohode o dozore a súde, aby nórske orgány prijali príslušné opatrenia uvedené v kapitole 25.B.8 usmernení o štátnej pomoci (5).

Listom z 10. mája 2006 nórskej misie pri Európskej únii, ktorý dozorný úrad prijal a zaevidoval 11. mája 2006 (prípad č. 373737), nórske orgány prijali príslušné navrhnuté opatrenia.

Nová kapitola 25.B usmernení o štátnej pomoci stanovuje, že je možné poskytnúť národnú pomoc na investície na ďalší hopodársky rozvoj niektorých znevýhodnených regiónov. Aby štáty EZVO mohli poskytovať takúto pomoc dozornému úradu musí byť oznámená mapa podporovaných oblastí a dozorný orgán musí túto mapu schváliť.

Do mapy by sa mohli zahrnúť regióny s nízkou hustotou obyvateľstva, definované na začiatku ako regióny úrovne NUTS III (6) s menej ako 12,5 obyvateľa na štvorcový kilometer. Avšak vymedzenie podporovaných oblastí umožňuje určitú flexibilitu. Taktiež sa môžu kvalifikovať časti regiónov úrovne NUTS III, ak majú nízku hustotu obyvateľstva, ak sa celkový počet obyvateľov v podporovaných oblastiach v dôsledku toho nezvýši a ak tieto oblasti susedia s regiónmi úrovne NUTS III, ktoré spĺňajú kritérium nízkej hustoty obyvateľstva.

3. Opis navrhovanej mapy

3.1. Metodika a pokrytie: zemepisné jednotky

V Nórsku regióny úrovne NUTS III zodpovedajú okresom a úrovne NUTS V obciam. Nórsko má v súčasnosti 19 okresov a 431 obcí (7).

Nórsko má deväť regiónov úrovne NUTS III s menej ako 12,5 obyvateľov na štvorcový kilometer. Ide o nasledujúce okresy: Finnmark, Troms, Nordland, Nord-Trøndelag, Sogn og Fjordane, Hedmark, Oppland, Telemark a Aust-Agder.

Štyri regióny úrovne NUTS III Finnmark, Troms, Nordland a Sogn og Fjordane sú navrhnuté ako oprávnené na štátnu regionálnu pomoc.

Navrhuje sa, aby do mapy boli zahrnuté iba určité časti ostatných piatich okresov s nízkou hustotou obyvateľstva (Nord-Trøndelag, Hedmark, Oppland, Telemark a Aust-Agder).

Nórske orgány sa domnievajú, že mapa regionálnej pomoci striktne založená na úrovni NUTS III by neodrážala skutočnú situáciu v Nórsku, pokiaľ ide o regionálne problémy týkajúce sa riedkeho osídlenia obyvateľstva, klimatických podmienok a hospodárskych nevýhod. Nórske orgány navrhli na základe pravidiel flexibility vylúčiť z piatich okresov s nízkou hustotou obyvateľstva určité časti, ktoré nepotrebujú regionálnu pomoc a zahrnúť „časti regiónov úrovne NUTS III“, ktoré spĺňajú podmienku nízkej hustoty obyvateľstva, do susediacich regiónov NUTS III s vyššou hustotou obyvateľstva. To umožňuje nórskym orgánom vylúčiť „silné“ obce v okresoch, ktoré spĺňajú kritérium nízkej hustoty obyvateľstva a zahrnúť „slabé“ obce v okresoch, ktoré toto kritérium nespĺňajú.

Nasledujúca tabuľka 1 znázorňuje oblasti, ktoré nórske orgány vylúčili z regiónov úrovne NUTS III spĺňajúce kritérium nízkej hustoty obyvateľstva.

Tabuľka 1

Okres Obce Nord-Trøndelag Stjørdal, Levanger Aust-Agder Iveland, Birkenes, Froland, Lillesand, Arendal, Grimstad Telemark Bamble, Siljan, Skien, Porsgrunn Oppland Gran, Lunner, Jevnaker, Vestre Toten, Østre Toten, Gjøvik, Lillehammer, Øyer Hedmark Elverum, Sør-Odal, Nord-Odal, Stange, Løten, Ringsaker, Hamar

Vylúčené oblasti majú spolu 445 006 obyvateľov.

Nasledujúca tabuľka 2 znázorňuje oblasti v okresoch s viac ako 12,5 obyvateľov na štvorcový kilometer, ktoré nórske orgány zahrnuli do mapy regionálnej pomoci na základe pravidiel flexibility.

Tabuľka 2

Okres Obce Sør-Trøndelag Tydal, Selbu, Midtre Gauldal, Holtålen, Røros, Meldal, Rennebu, Oppdal, Osen, Roan, Åfjord, Bjugn, Rissa, Agdenes, Ørland, Frøya, Hitra, Snillfjord, Hemne Møre og Romsdal Aure, Smøla, Halsa, Rindal, Surnadal, Sunndal, Tingvoll, Gjemnes, Averøy, Eide, Aukra, Sandøy, Midsund, Nesset, Rauma, Vestnes, Haram, Stordal, Stranda, Norddal, Ørsta, Volda, Herøy, Sande, Vanylven, Kristiansund, Frei Hordaland Masfjorden, Fedje, Modalen, Vaksdal, Austevoll, Samnanger, Kvam, Voss, Granvin, Ulvik, Eidfjord, Ullensvang, Odda, Jondal, Kvinnherad, Tysnes, Fitjar, Etne Rogaland Vindafjord, Utsira, Kvitsøy, Finnøy, Sauda, Suldal, Hjelmeland, Lund, Sokndal Vest-Agder Sirdal, Kvinesdal, Hægebostad, Audnedal, Åseral, Marnardal, Flekkefjord, Farsund Buskerud Nore og Uvdal, Rollag, Flesberg, Krødsherad, Sigdal, Hol, Ål, Hemsedal, Gol, Nes, Flå Østfold Rømskog, Marker, Aremark

Zahrnuté oblasti majú spolu 374 739 obyvateľov a priemerná hustota obyvateľstva je 5,8 obyvateľov na štvorcový kilometer.

Nasledujúca tabuľka 3 znázorňuje počet obyvateľov a hustotu obyvateľstva v regiónoch úrovne NUTS III / časti NUTS III navrhnuté ako oprávnené na regionálnu pomoc.

Tabuľka 3

Úroveň NUTS III / Časti úrovne NUTS III Počet obyvateľov v roku 2005 Hustota obyvateľstva/km2) Østfold (8) 5 331 6,0 Hedmark (9) 71 875 3,2 Oppland (9) 70 611 3,3 Buskerud (8) 32 291 3,1 Telemark (9) 65 680 4,7 Aust-Agder (9) 25 826 3,8 Vest-Agder (8) 31 942 6,0 Rogaland (8) 29 510 6,2 Hordaland (8) 73 630 5,9 Sogn og Fjordane (10) 107 032 5,7 Møre og Romsdal (8) 132 586 9,9 Sør-Trøndelag (8) 68 480 4,1 Nord-Trøndelag (9) 90 881 4,4 Nordland (10) 236 825 6,2 Troms (10) 152 741 5,9 Finnmark (10) 73 074 1,5 Spolu 1 268 515 4,5

Spolu 286 obcí je navrhnutých ako oprávnených na získanie národnej regionálnej pomoci, čo predstavuje 1 268 515 obyvateľov k 1. januáru 2005 a zodpovedá 27,5 % nórskeho obyvateľstva.

3.2. Strop pomoci

Nórske orgány navrhujú, aby všetky oblasti zahrnuté do mapy využívali maximálnu intenzitu pomoci.

Tabuľka 4 ukazuje oznámené intenzity pomoci.

Tabuľka 4

Zemepisná oblasť Strop všeobecnej pomoci (GGE) (11) Príplatok pre stredné podniky (GGE) (12) Príplatok pre malé podniky (GGE) (13) Všetky oprávnené oblasti 15 % 10 % 20 %

II. ZHODNOTENIE

1. Formálne náležitosti oznámenia

V kapitole 25.B.7 usmernení o štátnej pomoci (14) sa uvádza, že „regióny štátu EZVO oprávnené na regionálnu pomoc na investície v rámci výnimiek a stropov týkajúcich sa intenzity pomoci pre počiatočné investície schválené pre každý región v súlade s mapou regionálnej pomoci štátu EZVO“.

Vyhotovenie samotnej mapy nevyžaduje žiadnu priamu pomoc v zmysle článku 61 ods. 1 Dohody o EHP. Avšak povolenie na vyhotovenie mapy spoločne s usmerneniami o štátnej pomoci stanovuje rámec na poskytovanie pomoci v súlade so schémou regionálnej pomoci.

Prijatím vhodných opatrení nórska vláda súhlasila s oznámením jedinej mapy regionálnej pomoci (15) v súlade s článkom 1 ods. 3 časti I protokolu 3 k dohode o dozore a súde. Oznámenie z 12. júna 2006 (prípad č.: 377954) predstavuje úplné oznámenie. Nórske orgány si týmto splnili svoje povinnosti vyplývajúce z prijatia príslušných opatrení a článku 1 ods. 3 časti I protokolu 3 k dohode o dozore a súde. Následne, v súlade s kapitolou 25B.7 ods. 86 dozorný orgán posúdi oznámenie v súlade s postupom stanoveným v článku 1 ods. 3 časti I protokolu 3 k dohode o dozore a súde.

Preskúmanie oznámenia dozorným orgánom sa zakladá na kritériach stanovených v kapitole 25.B.3-4 usmernení o štátnej pomoci.

2. Uplatňovanie príslušných pravidiel štátnej pomoci

2.1. Metodika a pokrytie

V súlade s kapitolou 25.B.3.3.2 usmernení o štátnej pomoci, nórske orgány navrhli metódu založenú na dvoch zemepisných jednotkách s cieľom stanoviť regióny oprávnené získať výnimku podľa článku 61 ods. 3 písm. c) Dohody o EHP.

Nórske orgány oznámili okresy Finnmark, Troms, Nordland a Sogn og Fjordane na základe kapitoly 25.B.3.3.2 ods. 22 usmernení o štátnej pomoci, ktorá stanovuje:

„Dozorný úrad sa domnieva, že štáty EZVO môžu vybrať pre poskytnutie regionálnej pomoci na investície v súlade s výnimkou podľa článku 61 ods. 3 písm. c) tieto oprávnené regióny:

a) regióny s nízkou hustotou obyvateľstva: takéto oblasti pozostávajú najmä zo zemepisných regiónov úrovne NUTS II s hustotou obyvateľstva menej ako 8 obyvateľov na štvorcový kilometer alebo zemepisných regiónov NUTS III pokiaľ ide o Nórsko (…) s hustotou obyvateľstva menej ako 12,5 obyvateľov na štvorcový kilometer“.

Finnmark má hustotou obyvateľstva 1,5 obyvateľa na štvorcový kilometer (celkový počet obyvateľstva 73 074). Troms má hustotou obyvateľstva 5,9 obyvateľa na štvorcový kilometer (celkový počet obyvateľstva 152 741). Nordland má hustotou obyvateľstva 6,2 obyvateľa na štvorcový kilometer (celkový počet obyvateľstva 236 825). Sogn og Fjordane má hustotou obyvateľstva 5,7 obyvateľa na štvorcový kilometer (celkový počet obyvateľstva 107 032).

Dozorný orgán sa preto domnieva, že táto časť návrhu spĺňa kritéria kapitoly 25.B.3.3.2.

Odsek 22 písm. a) kapitoly 25.B.3.3.2 usmernení o štátnej pomoci pokračuje:

„Pri výbere týchto oblastí je povolená určitá miera flexibility, ktorá sa riadi týmito obmedzeniami:

— flexibilita pri výbere oblastí nesmie znamenať nárast obyvateľstva, na ktoré sa pomoc vzťahuje,

— oblasti úrovne NUTS III oprávnené na flexibilitu musia mať hustotu obyvateľstva nižšiu než 12,5 obyvateľa na štvorcový kilometer,

— musia susediť s regiónmi úrovne NUTS III, ktoré spĺňajú podmienku nízkej hustoty obyvateľstva“.

Usmernenia o štátnej pomoci výslovne poskytujú možnosť využívať flexibilitu pri výbere oblastí oprávnených na regionálnu pomoc, ak sú splnené nasledujúce tri podmienky:

i) Flexibilita pri výbere oblastí nesmie znamenať nárast obyvateľstva, na ktoré sa pomoc vzťahuje Dozorný úrad sa domnieva, že táto podmienka je splnená, keďže oblasti vylúčené z mapy v regiónoch s nízkou hustotou obyvateľstva, ktoré sa na začiatku takto kvalifikujú, majú 445 006 obyvateľov (pozri tabuľku 1). Oblasti zahrnuté do mapy uplatňovaním pravidiel flexibility majú 374 739 obyvateľov ako je to uvedené v texte pod tabuľkou 2.

ii) Časti oblasti úrovne NUTS III oprávnené na flexibilitu musia mať hustotu obyvateľstva nižšiu než 12,5 obyvateľa na štvorcový kilometer Oblasti úrovne NUTS III oprávnené na flexibilitu s príslušnou hustotou obyvateľstva, sú nasledujúce (16): Østfold (6,0 obyvateľa/km2), Buskerud (3,1 obyvateľa/km2), Vest-Agder (6,0 obyvateľa/km2), Rogaland (6,2 obyvateľa/km2), Hordaland (5,9 obyvateľa/km2), Møre og Romsdal (9,9 obyvateľa/km2) a Sør-Trøndelag (4,1 obyvateľa/km2). Dozorný úrad sa domnieva, že podmienka, aby oblasti úrovne NUTS III oprávnené na flexibilitu mali hustotu obyvateľstva nižšiu než 12,5 obyvateľa na štvorcový kilometer, je splnená.

iii) Časti oblasti NUTS III musia susediť s regiónmi NUTS III, ktoré spĺňajú podmienku nízkej hustoty obyvateľstva Časti oblasti NUTS III oprávnené na flexibilitu (Østfold, Buskerud, Vest-Agder, Rogaland, Hordaland, Møre og Romsdal, Sør-Trøndelag) susedia s regiónmi NUTS III, ktoré spĺňajú podmienku nízkej hustoty obyvateľstva (Hedmark, Oppland, Telemark, Aust-Agder, Sogn og Fjordane, Nord-Trøndelag, Nordland, Troms a Finnmark) ako je to znázornené na zemepisnej mape oblastí navrhnutých na regionálnu pomoc, ktorá je pripojená ako príloha 1 k tomuto rozhodnutiu (17). Preto dozorný úrad považuje túto podmienku za splnenú. Nakoniec, celkové pokrytie obyvateľstva 27,5 %, ktoré bolo navrhnuté nórskymi orgánmi ako oprávnené, neprekračuje vnútroštátny strop populácie stanovený v kapitole 25.B.3.3.1 na 29,08 % (18). Príloha 2 k tomuto rozhodnutiu uvádza všetky obce, ktoré boli navrhnuté nórskymi orgánmi ako oprávnené na regionálnu pomoc.

2.2. Strop pomoci

Nórske orgány navrhli všeobecný maximálny strop pomoci pre všetky oblasti, na ktoré sa vzťahuje mapa regionálnej pomoci vo výške 15 % GGE pre veľké podniky s 10 % príplatkom pre stredné podniky a 20 % pre malé podniky.

Tento prístup je v súlade s podmienkami kapitoly 25.B.4.1.2 usmernení o štátnej pomoci (19), ktorá stanovuje: „Regióny s nízkou hustotou obyvateľstva (zodpovedajúce úrovni NUTS III alebo menšej) a regióny úrovne NUTS-III alebo ich časti, ktoré majú spoločnú pozemnú hranicu s krajinou, ktorá nie je členským štátom Európskeho hospodárskeho priestoru alebo EZVO, sú vždy oprávnené na intenzitu pomoci vo výške 15 % GGE“.

Usmernenia o štátnej pomoci (20) ďalej stanovujú, že „v prípade pomoci poskytnutej malým a stredným podnikom sa môže strop v časti 25.B.4.1.2 (pozri odsek 37) zvýšiť o 20 % GGE pre pomoc poskytovanú malým podnikom a o 10 % GGE pre pomoc poskytovanú stredným podnikom“.

Dozorný úrad preto dospel k záveru, že maximálna intenzita pomoci pre regionálnu pomoc na investície navrhnutá nórskymi orgánmi je v súlade s usmerneniami o štátnej pomoci.

3. Rozsah pôsobnosti rozhodnutia a kumulácia pomoci

Mapa podporovaných oblastí platí v zásade od 1. januára 2007 do 31. decembra 2013. Avšak môže byť predmetom strednodobého preskúmania v roku 2010, ako je stanovené v kapitole 25.B.7 usmernení o štátnej pomoci (21).

Rozhodnutie neobmedzuje právomoci dozorného úradu preskúmať mapu v prípade nutnosti v súlade s článkom 1 ods. 1 časti I protokolu 3 k dohode o dozore a súde pred ukončením vyššie uvedeného obdobia.

Nórskym orgánom sa pripomína, že keď žiadajú o schémy regionálnej pomoci na stavbu lodí, nesmie byť u regiónov „podľa článku 61 ods. 3 písm. c)“ prekročený strop pomoci 12,5 % podľa kapitoly 24.B.3.3.6 usmernení o štátnej pomoci (22) v spojení s kapitolou 24.B usmernení o štátnej pomoci.

Navrhované stropy pomoci sú kumulatívne, t. j. vzťahujú sa na hornú hranicu pre regionálnu pomoc na investície zo všetkých verejných zdrojov, ktorá sa poskytuje na konkrétne investičné projekty.

Regionálna pomoc na investície sa naviac nekumuluje s pomocou de minimis, pokiaľ ide o tie isté oprávnené výdavky s cieľom obísť maximálnu intenzitu pomoci ustanovenú v usmerneniach o štátnej pomoci.

Akákoľvek schéma regionálnej pomoci, ktorá nie je oslobodená na základe skupinovej výnimky a ktorá vstupuje do platnosti po 31. decembri 2006 má byť notifikovaná dozornému úradu v súlade s článkom 1 ods. 3 časti I protokolu 3 k dohode o dozore a súde.

Okrem toho sa nórskym orgánom pripomína, že podľa kapitoly 25.B.8 usmernení o štátnej pomoci, akákoľvek schéma regionálnej pomoci zahrňujúca pomoc na investície poskytnutá po 31. decembri 2006, ak nie je oslobodená na základe skupinovej výnimky, by sa mala zmeniť a doplniť a byť notifikovaná dozornému úradu v súlade s článkom 1 ods. 3 časti I protokolu 3 k dohode o dozore a súde.

4. Záver

Mapa podporovaných oblastí odráža požiadavky stanovené v usmerneniach o štátnej pomoci a dozorný úrad môže schváliť, že mapa regiónov je oprávnená na pomoc podľa článku 61 ods. 3 písm. c) Dohody o EHP.

PRIJAL TOTO ROZHODNUTIE:

Článok 1

Dozorný úrad sa rozhodol schváliť návrh mapy podporovaných oblastí a maximálnu intenzitu pomoci v Nórsku, ktorý mu bol oznámený listom z 12. júna 2006. Príloha 1 k tomuto rozhodnutiu, ktorá znázorňuje mapu pomoci v Nórsku na obdobie rokov 2007 až 2013, tvorí neoddeliteľnú súčasť kapitoly 25.B usmernení o štátnej pomoci. Príloha 2 k tomuto rozhodnutiu uvádza všetky obce oprávnené na regionálnu pomoc.

Článok 2

Bez toho, aby bol dotknutý článok 1 ods. 1 časti I protokolu 3 k dohode o dozore a súde, mapa oblastí oprávnených na regionálnu pomoc na investície by mala byť platná od 1. januára 2007 do 31. decembra 2013.

Článok 3

Toto rozhodnutie je určené Nórskemu kráľovstvu.

Článok 4

Iba anglický text je autentický.

V Bruseli 19. júla 2006 Za Dozorný úrad EZVO Bjørn T. GRYDELAND predseda Kristján Andri STEFÁNSSON člen kolégia

(1) Ďalej len „dozorný orgán“.

(2) Ďalej len „Dohoda o EHP“.

(3) Ďalej len „dohoda o dozore a súde“.

(4) Pravidlá na uplatňovanie a výklad článkov 61 a 62 Dohody o EHP a článok 1 protokolu 3 k dohode o dozore a súde, ktoré boli prijaté a vydané Dozorným orgánom EZVO 19. januára 1994, uverejnené v Ú. v. EÚ L 231 z roku 1994 a dodatku EHP č. 32, 3.9.1994. Usmernenia boli naposledy zmenené a doplnené 9. apríla 2006. Ďalej len „usmernenia o štátnej pomoci“. Usmernenia o štátnej pomoci sú dostupné na: http://www.eftasurv.int/fieldsofwork/fieldstateaid/guidelines/

(5) Odsek 92.

(6) Ako je definované v dokumente Štatistické regióny v krajinách EZVO a v kandidátskych krajinách, vydanom v roku 2001 Komisiou Európskych spoločenstiev a Štatistickým úradom Európskych spoločenstiev.

(7) Údaje o obyvateľstve k tomuto dokumentu k 1. januáru 2005.

(8) Časti úrovne NUTS III navrhnuté ako oprávnené v rámci uplatňovania pravidiel flexibility (pozri tabuľku 2).

(9)

(°) Okresy s nízkou hustotou obyvateľstva, ktoré nie sú oznámené v plnom rozsahu. Čísla predstavujú oznámené časti.

(10)

(') Okresy s nízkou hustotou obyvateľstva, ktoré sú oznámené v plnom rozsahu.

(11) Ekvivalent hrubého grantu

(12) Príloha 1 nariadenia Komisie (ES) č. 364/2004 z 25. februára 2004, ktorým sa mení a dopĺňa nariadenie (ES) č. 70/2001 (Ú. v. EÚ L 63, 28.2.2004, s. 22) a ktoré bolo začlenené do Dohody o EHP prostredníctvom prílohy XV bodu 1 písm. f) rozhodnutia Spoločného výboru EHP č. 131/2004 z 24.9.2004 (Ú. v. EÚ L 64, 10.3.2005, s. 67 a dodatku EHP č. 12, s. 42) alebo iného nasledujúceho nariadenia.

(13) Pozri poznámku pod čiarou č. 7.

(14) Odsek 81.

(15) Odsek 85.

(16) Pozri tabuľku 3.

(17) Obce Aremark, Rømskog a Marker (ktoré sa nachádzajú v regióne úrovne NUTS III Østfold), aj keď striktne nesusedia so zvyškom mapy podporovaných oblastí, boli zahrnuté, keďže vzdialenosť medzi týmito obcami a regiónmi úrovne NUTS III Hedmark je menšia ako 10 kilometrov a keďže hustota obyvateľstva v týchto obciach je veľmi nízka (v priemere 6 obyvateľov/km2. Celkový počet obyvateľov v týchto obciach je 5 331.

(18) Odsek 21.

(19) Odsek 37.

(20) Odsek 38.

(21) Odsek 89.

(22) Odsek 26 písm c).

PRÍLOHA I Mapa regionálnej pomoci Nórska na obdobie 2007 – 2013 Pokrytie obyvateľstva 27,5 %